b'\n_START_ARTICLE_\nMaster of business administration\n_START_PARAGRAPH_\nMaster of business administration (MBA) er en erhvervs\xc3\xb8konomisk ledelsesuddannelse p\xc3\xa5 kandidatniveau. Uddannelsen l\xc3\xa6ses p\xc3\xa5 en handelsh\xc3\xb8jskole eller et universitet, i udlandet ofte kaldet business school._NEWLINE_Uddannelsen sigter prim\xc3\xa6rt p\xc3\xa5 at give erfarne eller potentielle ledere mulighed for at udvide deres lederkompetencer, s\xc3\xa6rligt med fokus p\xc3\xa5 strategisk ledelse._NEWLINE_Studiet varer som regel 1-2 \xc3\xa5r p\xc3\xa5 fuld tid eller kan gennemf\xc3\xb8res over en \xc3\xa5rr\xc3\xa6kke som deltids- eller fjernstudie. "Executive MBA" (EMBA) refererer ofte til mere m\xc3\xa5lrettede og kortere MBA-kurser for erfarne ledere._NEWLINE_Studiet er ofte opbygget i forskellige moduler, f.eks. human resource management, finans og markedsf\xc3\xb8ring, men alle med fokus p\xc3\xa5 strategisk ledelse. Ofte benyttes case studies som grundlag for udarbejdelsen af rapporter, som de studerende bliver bed\xc3\xb8mt p\xc3\xa5 baggrund af._NEWLINE_Uddannelsen blev f\xc3\xb8rst introduceret i USA i efterkrigstiden og er siden n\xc3\xa5et til Storbritannien og andre europ\xc3\xa6iske lande. Derimod er uddannelsen stort set ukendt i Japan pga. anderledes opfattelser af, hvad en leder er. En grundforestilling bag MBA-uddannelsen er, at ledelse er noget man kan l\xc3\xa6re eller blive bedre til ved at benytte en r\xc3\xa6kke metoder og teknikker. Dette er blevet kritiseret, fordi ledelse er en social aktivitet, der tillige foruds\xc3\xa6tter erfaring, modenhed og engagement. Af samme grund er en vis alder ofte et adgangskrav p\xc3\xa5 europ\xc3\xa6iske MBA-studier. I USA har personer med bachelorgrad og uden erhvervserfaring ogs\xc3\xa5 mulighed for at s\xc3\xb8ge ind p\xc3\xa5 de fleste MBA-studier, men der l\xc3\xa6gges v\xc3\xa6gt p\xc3\xa5, at de studerende uden erhvervserfaring har opn\xc3\xa5et en s\xc3\xa6rlig grad af analytisk og praktisk kompetence i deres bachelorstudium._NEWLINE_MBA-kurser bliver n\xc3\xb8je overv\xc3\xa5get og ranglistet af medier og akkrediterings-organisationer. Det giver potentielle studerende bedre mulighed for at v\xc3\xa6lge den rette MBA-uddannelse, da der kan v\xc3\xa6re stor forskel i prestige og kvalitet. Prisniveauet for en MBA er som regel ogs\xc3\xa5 langt h\xc3\xb8jere end almindelige masteruddannelser (n\xc3\xa5r der er tale om brugerbetaling), da arbejdsgiverne ofte betaler._NEWLINE_MBA b\xc3\xb8r ikke forveksles med mini-MBA, som er kortere kurser i ledelse.'